钦定古今图书集成/理学汇编/文学典/第117卷 > 刘振
## 钦定古今图书集成/理学汇编/文学典/第117卷 > 刘振

按《宣城县志》，“振字自我。少怀高尚，博学无所不窥，慷
慨善持论。尝纵游齐梁燕赵间。中原多扰，范公景文
巡抚河南，会兵御寇，振布衣上书，谈时事多中范，延
置帷幄，甚见礼异，由是知名。寻返金陵，键户撰著，辑
古今治乱得失作《庙算》，采兵家言作《纬书》。又以明三
百年实录藏馆阁者，旁稽野乘，裁以己意，仿《史记》述”
为本、纪、志、表、列传，自洪武迄于万历，名曰《识大录》，计
百馀卷。范景文为南兵部尚书，每有大事，多就咨访，
及内召聘修《北工部志》，书成，为李贼陷京师，未上。景
文殉国后，书寻散逸，乙酉疽发背死。振平生熟于掌
故，所著述不一种，词章其馀事云。